《寄六弟元德宰束鹿》
元代·马祖常

我有六兄弟，我长汝最幼。我长守田庐，汝幼侍亲右。

跋涉万里途，随牒越闽岫。亲复当官清，昼坐寘宴豆。

教汝读诗书，夙夜猎文囿。不幸亲弃予，万里汝扶柩。

汝兄元礼贤，斩服携汝走。我自河淮南，迎丧匍匐救。

号哭天不应，崩裂屡颠踣。归安桐乡阡，铭文手自镂。

买石砻古仪，树柏夹汉兽。俯仰叹存没，今兹霜露又。

汝今出作县，我偶尚书簉。戒汝忆亲教，公田代耕耨。

汝素谨礼法，口未见嗔诟。更宜歌我诗，无视我老谬。

憔悴伤民恫，恚忿两莫斗。县政书考功，同去听山溜。

作者简介：马祖常（1279～1338）元代色目人，著名诗人。字伯庸，光州（今河南潢川）人。延佑二年，会试第一，廷试第二，授应奉翰林文字，拜监察御史。元仁宗时，铁木迭儿为丞相，专权用事，马祖常率同列劾奏其十罪，因而累遭贬黜。自元英宗硕德八剌朝至元顺帝朝，历任翰林直学士、礼部尚书、参议中书省事、江南行台中丞、御史中丞、枢密副使等职。为文法先秦两汉，宏瞻而精核，富丽而新奇，内容多制诏、碑志等类作品，诗作圆密清丽，除应酬之作外，亦有反映民间疾苦的作品。